LT Europos Sąjungos oficialusis leidinys C 320/27

Pakeitimo paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 320/14

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

PAKEITIMO PARAIŠKA

TARYBOS REGLAMENTAS (EB) Nr. 510/2006

Pakeitimo paraiška pagal 9 straipsnį

„CASTELMAGNO“

EB Nr.: IT-PDO-0217-0006-17.03.2006

SGN ( ) SKVN ( X )

1. Keičiamosios specifikacijos dalys:

—  Produkto pavadinimas —  Produkto aprašymas —  Geografinė vietovė — Kilmės įrodymas — Gamybos būdas —  Ryšys su geografine vietove — Ženklinimas etiketėmis —  Nacionaliniai reikalavimai —  Kita (nurodyti)

2. Pakeitimo paraiška:

—  Bendrojo dokumento arba santraukos pakeitimas — Įregistruotos SKVN ar SGN specifikacijos, kurios bendrasis dokumentas ar santrauka nepaskelbti, pakeitimai —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinieji specifikacijos pakeitimai dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

3.1. Kilmės įrodymas:

Pridedama su produkto atsekamumu susijusi informacija, kurios ankstesnėje specifikacijoje nurodyta nebuvo.

3.2. Gamybos būdas:

Patikslinta, kokį kiekį avies ir (arba) ožkos pieno galima įpilti į sūriui gaminti skirtą žalią karvės pieną.

Apibrėžti galvijų, kurių pieną galima naudoti „Castelmagno“ gaminti, genotipai.

Nurodyta, kokius pašarinius augalus ir pašarus naudoti draudžiama, taip pat pridėta informacija apie pašarus, kuriais papildomas racionas.

Patikslinta, kad gali būti naudojamas ne daugiau kaip keturių vienas po kito einančių melžimų pienas.

Išsamiai aprašytas tradiciškai naudojamas „Castelmagno“ sūrio gamybos būdas.

Aprašytas „Castelmagno“ sūrio su prierašu „di alpeggio“ gamybos būdas.

Nurodyta, kad sūris gali būti išvagotas melsvai žalsvos spalvos pelėsiu. Ši ypatybė, kuri specifikacijoje buvo visada nurodoma, gali susiformuoti sūrį subadant tradiciniu būdu (badoma rankomis ilgais geležiniais virbais).

Taip pat patikslinta, kad nokinimo metu sūriai gali būti valomi ir (arba) plaunami naudojant natūralius tiesioginio dažomojo poveikio neturinčius produktus, kad būtų sustabdytas nepageidaujamų pelėsių ir erkių dauginimasis.

3.3. Ženklinimas etiketėmis:

Išsamiai apibūdinta, kaip formuojamas sūris paženklinamas kilmės nuoroda.

Patikslinta, kad „Castelmagno“ sūrio, kurios visas gamybos procesas vyksta didesniame nei 600 m virš jūros lygio aukštyje, etiketėje gali būti nurodomas užrašas „prodotto della montagna“.

Nurodytas atitikties ženklas, vadinamas „sventolina“, kuriuo ženklinamas rinkai teikiamas produktas ir kuris klijuojamas toje pat pusėje kaip ir kilmės nuoroda. Apibūdintas dviejų atitikties ženklų su papildomais užrašais „prodotto della montagna“ arba „di alpeggio“ dydis ir kolorimetriniai rodikliai.

Patikslintos sūrio pardavimo sąlygos: jis gali būti parduodamas nepjaustytas, pjaustytas dalimis, porcijomis ar pakuotas.

SANTRAUKA

TARYBOS REGLAMENTAS (EB) Nr. 510/2006

„CASTELMAGNO“

EB Nr.: IT-PDO-0217-0006-17.03.2006

SKVN ( X ) SGN ( )

Šioje santraukoje informacijos tikslais pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas: Ministero delle Politiche Agricole e Forestali Adresas: Via XX Settembre 20 00187 Roma RM ITALIA Tel. +39 0646655106 Faks. +39 0646655306 El. paštas: saco7@politicheagricole.it

2. Grupė:

Pavadinimas: Consorzio per la Tutela del Formaggio Castelmagno Adresas: Piazza Caduti 1 12020 Castelmagno (Cuneo) CN ITALIA Tel. +39 0171986148 Faks. +39 0171986148 El. paštas: — Sudėtis: gamintojai ir (arba) perdirbėjai ( X ) kiti ( )

3. Produkto rūšis:

1.3. klasė. Sūriai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Castelmagno“

4.2. Aprašymas:

Žalio karvės pieno, į kurį gali būti pridedama ne mažiau kaip 5 %, tačiau ne daugiau 20 % avies ir (arba) ožkos pieno, sūris. Galvijų bandą sudaro Barà Pustertaler, Bruna, Pezzata Rossa d’Oropa, Pezzata Rossa, Montbeliard, Grigio Alpina, Piemontese, Valdostana genotipų ir jų hibridų galvijai.

Šia SKVN ženklinamo produkto savybės po trumpiausio nokinimo laikotarpio (60 d.): sūris cilindro formos, plokščia apačia ir viršumi, o jo skersmuo 15–25 cm. Šonų aukštis – 12–20 cm. Sūris sveria 2–7 kg. Šis puskietis sūris naudojant šliužo fermentą gaminamas ištisus metus, išskyrus jo rūšį „di alpeggio“, kuri gaminama tik nuo gegužės iki spalio mėnesio. „Castelmagno“ rausvai geltona lygi žievė nėra valgoma, nokinimo pradžioje ji kietoka ir tolygi. Kuo ilgiau sūris nokinamas, tuo tamsesnė, storesnė ir labiau gruoblėta tampa jo žievė. Sūrio masė nokinimo pradžioje balto perlo ar šviesios dramblio kaulo spalvos, toliau nokinant ji tampa gelsvai rusva, o viduje galima matyti melsvai žalsvą pelėsį, kuris susiformuoja sūrį subadžius tradiciniu būdu (badoma rankomis ilgais geležiniais virbais). Nokinimo pradžioje sūris trapus, kuo ilgiau nokinamas, tuo labiau tvirtėja. Nokinimo pradžioje jis subtilaus, malonaus ir sūroko skonio, kuris stiprėja kuo ilgiau sūris nokinamas.

Riebalai sausojoje medžiagoje sudaro ne mažiau kaip 34 %.

Šis sūris gali būti parduodamas nepjaustytas, pjaustytas dalimis, porcijomis ar pakuotas. Jis gali būti pjaustomas ir pakuojamas ne gamybos vietovėje.

4.3. Geografinė vietovė:

„Castelmagno“ sūris gaminamas ir nokinamas Cuneo provincijai priskiriamose Castelmagno, Pradleves ir Monterosso Grana savivaldybėse.

4.4. Kilmės įrodymas:

Kiekvienas gamybos procesas prižiūrimas registruojant pradinius ir galutinius proceso produktus. Tokia priežiūra, taip pat įrašymas į tam numatytus registrus, kuriuos tvarko už galvijų augintojų, sūrio gamintojų ir nokintojų, fasuotojų ir pjaustytojų kontrolę atsakinga institucija, pagamintos ir supakuotos produkcijos registrai bei priežiūros institucijai pateikiama pagaminto kiekio deklaracija padeda užtikrinti produkto atsekamumą. Be to, kontroliuojamas pieno kiekis, taip pat karvės, avys ar ožkos, kurių pienas naudojamas kaip žaliava. Turi būti pateikiama šliužo fermento techninė specifikacija ir naudotos partijos nuoroda. Taip pat kiekvieną mėnesį privaloma deklaruoti pagamintų sūrio galvų skaičių. „Castelmagno“ sūrio su prierašu „di alpeggio“ atveju sklypai, kuriuose ganomi gyvuliai, turi būti įtraukti į specialų kontrolės institucijos sąrašą. Nuo sklypų priklauso didžiausias gyvūnų rūšies pagaminamas pieno kiekis, į kurį atsižvelgiama suteikiant leidimą ženklinti produktą. Norint įvertinti, kiek daugiausia pieno galima gauti ganant toje vietovėje, reikia atsižvelgti į joje augančius augalus, naudojimo laiką, gyvulių rūšį ir bandos dydį. Be to, kasmet privaloma aukštikalnių pievas registruojančiai kontrolės institucijai pranešti apie ganiavos pradžią ir pabaigą. Visų minėtuose registruose įrašytų fizinių ar juridinių asmenų veiklą pagal gamybos specifikacijų nuostatas ir su jomis susijusį patikrinimų planą tikrina kontrolės institucija.

Privalomi reikalavimai taikomi ūkiams, kuriuose gaminamas pienas ir įmonėms, kuriose pienas perdirbamas ir nokinamas sūris. Tvartai, kuriuose melžiamas pienas, pagal galiojančius teisės aktus registruojami, pieną perdirbančios įmonės privalo turėti EEB antspaudą (Bollo CEE), o sūrį tiesiogiai parduodančios įmonės privalo turėti pagal galiojančius nacionalinius teisės aktus išduotą atitinkamą sanitarijos tarnybos leidimą.

Iki kiekvieno mėnesio 10 dienos kiekvienas ūkis kontrolės institucijai privalo pateikti duomenis apie praėjusį mėnesį pagaminto arba sunokinto sūrio kiekį.

4.5. Gamybos būdas:

Karvės, iš kurių pieno gaminamas SKVN ženklinamas sūris, melžiamos ne dažniau kaip du kartus per dieną. Ilgiau nei dvi dienas laikytą, t. y. daugiau nei 4 melžimų, pieną naudoti draudžiama. Organizuojant ūkio veiklą karves trūkinti už tradicinės gamybos vietovės ribų draudžiama, išskyrus margari veislės galvijus. Pagrindinį galvijų, prireikus ir avių bei ožkų, racioną sudaro iš pievų, ganyklų gaunami žalieji arba džiovinti pašarai, taip pat daugiausia Castelmagno, Pradleves ir Monterosso Grana savivaldybių pievoje, kurioje auga daug įvairių augalų, užaugintas šienas. Kukurūzų silosą naudoti draudžiama. Pašarai, kurie yra raciono priedas, turi būti sudaryti iš javų, ankštinių augalų, mineralinių druskų ir vitaminų, kuriuos pagal galiojančius įstatymus leidžiama naudoti. Laikyti skirtą pieną atvėsinti galima ne žemesnėje kaip 6 °C temperatūroje. Prireikus nusistojusi grietinėlė nugriebiama, o pienas kaitinamas iki 30–38 °C temperatūros. Pieno pasterizavimas ir terminis apdorojimas, taip pat fermentų naudojimas draudžiami. Koaguliacija naudojant skystą veršelių šliužo fermentą, kuriame šliužo fermento ne mažiau kaip 70 %, vyksta 30–38 °C temperatūroje ir trunka 30–90 min. 10–15 min. masė katile nuolat maišoma. Tokiu būdu susmulkinta varškė paliekama nusėsti ant katilo dugno arba išgriebiama. Ji 18 valandų paliekama pastovėti. Varškę leidžiama atvėsinti. Praėjus 18 valandų varškė sukrečiama į indus ir 2–4 dienoms panardinama į ankstesnių etapų metu susidariusias išrūgas, kad tolygiai fermentuotųsi. Paskui ji padalinama ir smulkiai susmulkinama, vėl sumaišoma ir pasūdoma. Vėliau gaminys sudedamas į augalinės kilmės arba sintetinės medžiagos drobę ir patalpinamas į specialias iš medžio ar kitų tinkamų medžiagų pagamintas fascelle formas. Jose sūris paliekamas ne trumpiau kaip vieną dieną ir rankiniu arba mechaniniu būdu spaudžiamas. Vėliau leidžiama sūrį pasūdyti įtrinant druska, kad jo žievė įgautų spalvą ir sukietėtų. Sūris ne trumpiau kaip 60 dienų turi būti nokinamas natūraliuose vėsiuose ir drėgnuose rūsiuose arba bent jau tokiose patalpose, kuriose palaikomos kambario aplinkos sąlygos, padėtas ant medinių ar iš kitų tinkamų medžiagų pagamintų lentynų. Nokinimo temperatūra turi būti 5–15 °C, o drėgnis 70–98 %, kad susidarytų tinkamam „Castelmagno“ sūriui būdingam natūraliam pelėsiui susiformuoti reikalingos sąlygos. Nokinimo metu sūriai gali būti valomi ir (arba) plaunami naudojant natūralius tiesioginio dažomojo poveikio neturinčius produktus, kad būtų sustabdytas nepageidaujamų pelėsių ir erkių dauginimasis. „Castelmagno“ sūris gali turėti prierašą „di alpeggio“, jei jis gaminamas tik iš ganyklose vietos augmenija nuo gegužės pradžios iki spalio pabaigos mitusių karvių, ožkų ir avių pieno, o gamybos procesas vyksta aukštikalnių pievose ir jei koaguliacija vyksta didesniame nei 1 000 metrų virš jūros lygio aukštyje.

4.6. Ryšys su geografine vietove:

Gamtos veiksniai – atitinkamai kalnų vietovei būdingo klimato sąlygos, kurios turi įtakos iš kalnų augalų sudarytų pašarų kokybei, taip pat natūraliam sūrio brendimui. Žmoniškieji veiksniai: šimtamečių tradicijų, įskaitant techninius darbo aspektus, tęstinumas, išlikęs laikantis nusistovėjusių įpročių.

4.7. Kontrolės institucija:

Kontrolės institucija laikosi EN 45011 standarto.

Pavadinimas: INOQ — Istituto Nord Ovest Qualità Adresas: Piazza Carlo Alberto Grosso 82 12093 Moretta (Cuneo) CN ITALIA Tel. +39 0172911223 Faks. +39 0172911320 El. paštas: —

4.8. Ženklinimas etiketėmis:

Produktas iš pradžių paženklinamas jį formuojant, kai logotipas įspaudžiamas ant tos gaminio pusės, kuri liečiasi su formos pagrindu. Prieš teikiant rinkai reikalavimus atitinkantis sūris žymimas atitikties ženklu, vadinamu „sventolina“, kuris klijuojamas toje pat pusėje kaip ir kilmės nuoroda. Kilmės ženklas sudarytas iš stilizuotos „C“ raidės, kurios viršutinėje dalyje vaizduojamos Alpių viršukalnės, o centre – pailgos formos prapjautas sūris. Šis ženklas gali būti dviejų dydžių: 11 × 12 cm, kai sūris sveria 2–3 kg, ir 15,3 × 16,3 cm, kai sūris sveria 3–7 kg.

„Castelmagno“ sūrio, kurio visas gamybos procesas vyksta didesniame nei 600 m virš jūros lygio aukštyje, etiketėje nurodomas užrašas „prodotto della montagna“ (pagaminta kalnuose). Kai pienas gaunamas ir jo koaguliacija vyksta didesniame nei 1 000 metrų aukštyje virš jūros lygio, SKVN ženklinamo sūrio etiketėje nurodomas ne užrašas „prodotto della montagna“, o „di alpeggio“. „Castelmagno prodotto della montagna“ sūris žymimas mėlynu atitikties ženklu. Ant „Castelmagno di alpeggio“ sūrio atitikties ženklą sudarančių keturių lapelių yra užrašas „di alpeggio“. Užrašas „Castelmagno“ pateikiamas samanų žalumo fone, o apačioje po juo žodžiai „di alpeggio“, kurių aukštis 6 mm. Greta abiejų rūšių užrašo pažymima „crosta non edibile“ (žievė nevalgoma).

Tik tokiais ženklais ir etikete pažymėtu sūriu galima prekiauti naudojant SKVN „Castelmagno“. Atitikties ženklas sudarytas iš popierinės apvalios formos, iš kurios iškarpytas 18 cm skersmens kryžius su aprašytu kilmės ženklu. Ant ženklų būtinas ne tik užrašas „Denominazione di Origine Protetta Castelmagno“, kartu privaloma nurodyti teisės aktais reikalaujamą informaciją ir tam tikrais atvejais prierašus „prodotto della montagna“ arba „di alpeggio“. Jei sūris pardavinėjamas pjaustytas ir pakuotas, kilmės ženklas ir produkto skiriamasis ženklas turi būti atpažįstami. Pjaustyto ar supakuoto produkto etiketėje privalu nurodyti sūrio gamintojo ir nokintojo pavadinimą. Ji turi atitikti galiojančių teisės aktų nuostatas dėl ženklinimo etiketėmis ir maisto produktų pateikimo. Bet kuriuo atveju, siekiant užtikrinti kuo geresnį produkto atsekamumą, etiketėje turi būti aiškiai matomi pagrindiniai SKVN ženklai ir produkto partijos numeris.